གནམ་ལོ་ས་སྦྲུལ་རབ་འབྱུང༡༡པའི་སྤྱི་ལོ༡༦༢༩ལོར་དཔལ་འབྲུག་པ་རིན་པོ་ཆེ་ཞབས་དྲུང་ངག་དབང་རྣམ་རྒྱལ་ཞབས་ཀྱིས་སྨན་ལྗོངས་ནགས་མའི་ཚལ་དུ་རྗོང་གཞི་ཕྱག་བཏབ་གནང་སྟེ་ཆོས་སྲིད་གཉིས་ཀྱི་འཁོར་ལོ་བསྒྱུར་བའི་བཞུགས་གནས་ཁྱད་པར་ཅན་འོག་མིན་གྱི་ཞིང་ལ་འགྲན་པ་ལྟ་བུ་ཞིག་ཡོད་ཀྱང་ཉམས་ཆག་ཤོར་བའི་རྐྱེན་གྱིས།སྡེ་སྲིད་ཁྲི་རབས་གསུམ་པའི་སྐབས་སུ་ཉམས་གསོ་མཐིལ་ཕྱིན་ཞུས་ཏེ་སྤྱི་ལོ༡༩༩༧གཞུང་གྲྭ་ཚང་གི་རྩིས་བཞེས་ནས་གཞི་རིམ་སློབ་གྲྭ་གསར་བཙུགས་གནང་སྐབས་དགེ་འདུན་གྱི་བཞུགས་གནས་སོགས་དཀའ་ངལ་ཆེ་བར་གཟིགས་ཏེ་མི་དབང་ཆོས་ཀྱི་རྒྱལ་པོ་འབྲུག་རྒྱལ་བཞི་པའི་ཞབས་ནས་དེང་སང་གི་གནས་སྟངས་དང་བསྟུན་པའི་བཟོ་རིགས་ཀྱི་སྒོ་ནས་ཉམས་གསོ་ཞུས་ཏེ་སྤྱི་ལོ༢༠༠༣ལ་རྗེ་མཁན་ཁྲི་རབས་བདུན་ཅུ་པ་སྤྲུལ་སྐུ་འཇིགས་མེད་ཆོས་གྲགས་མཆོག་གིས་བཤད་གྲྭ་གཞི་བཙུགས་གནང་སྟེ་རྒྱལ་བའི་བསྟན་པ་འཇིག་རྟེན་གྱི་ཁམས་སུ་ཡུན་དུ་གནས་པའི་ཐབས་སུ་གཞོན་ནུ་འདོད་གཉེར་ཅན་རྣམས་ཀློག་པ་ཐོས་བསམ་ལ་སློབ་བཞིན་པ་ལགས་སོ།།